༼མི་ལའི་རྣམ་ཐར༽ནི་དུས་རབས་བཅོ་ལྔ་པའི་དུས་མཇུག་ཏུ་གཙང་སྨྱོན་ཧེ་རུ་ཀས་ལྗགས་རྩོམ་མཛད་པའི་རྩོམ་པ་པོ་སྒེར་གྱི་ཕུལ་བྱུང་བརྩམ་ཆོས་ཤིག་ཡིན་ཞིང་།རྣམ་ཐར་དེའི་ནང་སྐྱེས་མཆོག་མི་ལ་རས་པའི་ཚེ་གང་གི་བདེ་སྡུག་འཚོ་བ་རྣམས་བརྙན་འཕྲིན་ལ་བལྟས་པ་ཇི་བཞིན་ཀློག་པ་པོའི་འདྲེན་བྱེད་ལམ་དུ་བཤམས་ནས་ལ་ལར་དགོད་བྲོ་བ་དང་ལ་ལར་ངུ་བྲོ་བ་ལྟ་བུའི་དགའ་སྐྱོ་ཟུང་ལྡན་གྱི་མི་ལ་རས་པའི་ཚེ་གང་གི་མཛད་འཕྲིན་དང་ཕུགས་འདུན་མངོན་འགྱུར་ཆེད།ཨུ་ཚུགས་ཐར་སྐྱེལ་བྱེད་པའི་སྙིང་སྟོབས་དང་།སྐབས་དེའི་སྤྱི་ཚོགས་ཀྱི་སྣང་ཚུལ་མི་ཉུང་བ་ཞིག་མཚོན་པས།རྣམ་ཐར་དེའི་གྲགས་པ་བོད་ཡོངས་སུ་ས་ཁྱབ་རྡོ་ཁྱབ་དང་།ཆོས་ལུགས་གྲུབ་མཐའ་རིས་མེད་ཀྱིས་དགའ་པོ་བྱེད་ཅིང་།བོད་ཀྱི་རྩོམ་རིག་ལྡུམ་རྭའི་ནང་ཆེས་མཚར་དུ་བཞད་པའི་དྲི་ལྡན་མེ་ཏོག་ཅིག་དང་མཚུངས།